Paulus is seker daarvan dat as hy voor die regbank sal verskyn dit goed sal gaan. Hy sal trou aan die Here bly. Alles wys daarop dat Paulus selfs verwag dat hy nog vry sal kom om verder die evangelie te kan verkondig. Hoekom is Paulus nou so seker dat hy ook in die moeilike omstandighede waar die doodstraf tog ook bo sy kop hang trou aan die evangelie sal bly? Dit is nie omdat hy op homself en sy eie geloof vertrou nie. Hy is seker daarvan omdat hy weet hoe die broers en susters in Filippi vir hom bid. Hy weet ook dat die Gees gegee word as mense opreg daarom bid. Hy weet dat die gebed om die Gees deur die Vader om die offer van Sy Seun verhoor word. Wat het ons nodig in moeilike omstandighede om staande te bly as God se kinders in hierdie wêreld? Die gebed om die hulp van die Heilige Gees. Dan gee die HERE wat jy en ek nodig het. Gelukkig hoef ons nie op ons eie krag te bou nie.
Fil 1:20 Paulus weet dat die HERE hom op die gebed die krag sal gee om ook voor die keiser van Christus as sy Heer en Heiland te getuig. Die HERE het vir hom die belangrikste in sy lewe geword. Die Gees het hom geleer om met hart en siel op Christus gerig te wees. Nie net omdat dit so behoort nie maar in liefde. Paulus weet hoe die liefde op die proef gestel kan word. Hoe die egtheid van sy geloof dan getoets word. Nogtans is Paulus nie bang daarvoor nie. Hy weet dat die Gees die krag sal gee wat nodig is. Ook as dit beteken dat hy tot die dood veroordeel sal word. Dan gee die Gees die krag om selfs daarby die Here te verheerlik. Ons weet dit ook uit die geskiedenis. Ons weet hoe die Gees daarvoor gesorg het dat Christene in die arena van Christus getuig het en mense opgeroep het om in Christus te gaan glo. Ek dink nou ook aan wat die Here Jesus vir Petrus gesê het: "Voorwaar, voorwaar Ek sê vir jou, toe jy jonger was, het jy jouself gegord en rondgegaan waar jy wou; maar wanneer jy oud geword het, sal jy jou hande uitsteek. En 'n ander een sal jou gord en bring waar jy nie wil wees nie. En dit het hy gesê om aan te dui deur hoedanige dood hy God sou verheerlik; en toe Hy dit gespreek het, sê Hy vir hom: Volg My." Joh 21;18,19
Ons kan baie besorg wees hoe dit met ons en ons kinders moet gaan in die toekoms. Dit kan wees dat ons deur vervolging getref gaan word. Dan het ons die belofte dat ons tot in die swaarste die krag van die Gees sal kry om God ook dan te verheerlik. Deur Sy krag! Ons kan ons lewe en dat van ons kinders in Sy hande lê.